አሮጌውን ቼክ በአዲሱ ለመተካት የተቀመጠው የጊዜ ገደብ ለሁለተኛ ጊዜ ተራዘመ
ዘመናዊ የክፍያ ሥርዓቱን ለማፋጠን ሁሉም ባንኮች ተመሳሳይ በሆነ ዲዛይንና ቅርፅ አሳትመው ለአገልግሎት እንዲበቃ የተደረገውን አዲሱ ቼክ፣ ሙሉ ለሙሉ አሮጌውን ተክቶ እንዲሠራ ተቀምጦ የነበረው የሽግግር ጊዜ ለሁለተኛ ጊዜ ተራዘመ፡፡አዲሱ ቼክ ታኅሳስ 2008 ዓ.ም. አገልግሎት ላይ ሲውል ለስድስት ወራት ከአሮጌው ቼክ ጋር ጎን ለጎን ከሠራ በኋላ የቀድሞውን ቼክ ተክቶ እንዲሠራ፣ እስከ ሰኔ 2008 የሽግግር ጊዜ ተቀምጦለት ነበር፡፡ ይሁን እንጂ በተሰጠው ጊዜ ገደብ የቀድሞውን ቼክ ሙሉ ለሙሉ በማስቀረት በአዲሱ ለመተካት በሚያስችል ደረጃ ባለመሠራጨቱ፣ የሽግግሩ ጊዜ እስከ ታኅሳስ 2009 እንዲራዘም ተደርጓል፡፡በዚህ ጊዜ ውስጥም ሽግግሩን ሙሉ ለሙሉ ማካሄድ ባለመቻሉ፣ ለሁለተኛ ጊዜ የሽግግር ጊዜ እንዲራዘም መደረጉን ምንጮች ገልጸዋል፡፡አገልግሎት ላይ ከዋለ ድፍን አንድ ዓመት ያስቆጠረው አዲሱን ቼክ በመጠቀም የቀድሞውን እንዲተካ ለማድረግ ካልተቻለባቸው ምክንያቶች አንዱ፣ በተፈለገው ደረጃ አዲሱን ቼክ ማሠራጨት አለመቻሉ ነው ተብሏል፡፡አሁንም አዲሱን ቼክ ከመጠቀም ይልቅ በቀድሞው የመጠቀም ፍላጎት መኖሩ፣ በተፈለገው ጊዜ ሽግግሩ እንዳይፈጸም አስተዋጽኦ ማድረጉም ተነግሯል፡፡ ለአገልግሎት አሰጣጥ ምቹ ነው የተባለው አዲሱ ቼክ አሁንም ሙሉ በሙሉ አሮጌውን በመተካት፣ ተገልጋዮች እንዲጠቀሙበት የሚያስችል በቂ ግንዛቤ አለመፈጠሩን ምንጮች ይገልጻሉ፡፡ከታኅሳስ 23 ቀን 2008 ዓ.ም. ጀምሮ አገልግሎት ላይ የዋለው አዲሱ ቼክ የመጀመሪያው ኅትመት፣ ከ504 ሺሕ ዶላር በላይ ወጪ የተደረገበት ነው፡፡ 